Kompleksi i Lidhjes së Pejës

Kompleksi i Lidhjes Shqiptare të Pejës është një kompleks urbanistik dhe arkitektonik i cili ndodhet në qytetin e Pejës, Kosovë. Kompleksin e përbëjnë Kulla e Haxhi Zekës, Konaku i Jashar Pashes dhe Mulliri i Haxhi Zekës.  

 Historiku 

Kompleksi i Lidhjes Shqiptare të Pejës është një kompleks arkitektonik afër Çarshisë së Vjetër të Pejës. Nga vendasit bjihet edhe me emrin Konaku i Jashar Pashës, por në të vëertetë, donator i tij ishte Haxhi Zeka. Kompleksin e përbëjnë kulla trekatëshe, që njëherësh është oda e mysafirëve dhe shtëpia e grave, me objektet ndihmëse ekonomike dhe familjare. Në kullë është mbajtur Kuvendi i Lidhjes Shqiptare të Pejës në vitit 1899. Prandaj, pos vlerave ndërtimore dhe arkitekturale, godina ka edhe rëndësi historike. Ndërtimi është një realizim i standardeve të kohës, pasqyrë e rrethanave shoqërore-ekonomike dhe e gjendjes sociale të përdoruesve të saj, të cilët i takonin klasës së lartë të shoqërisë kosovare në fund të shekullit XIX dhe në fillim të shekullit XX, në kuadër të Perandorisë Osmane. Bëhet fjalë për një objekt të arkitekturës popullore, të tipit të shtëpive të vjetra qytetare të Pejës, përkatësisht të ndërtimit karakteristik kosovar. Në aspektin tipologjik objektet e banimit të kompleksit, etazhet, struktura e murimit, teknika e ndërtimit dhe elementet konstruktive dhe funksionale ndryshojnë nga njëra-tjetra. Oda e mysafirëve është trekatëshe dhe i takon tipit kullë, kurse shtëpia e grave ose e zjarrit është dykatëshe dhe i takon banesës me çikma ose ballkone të mbyllur. Karakteristikë për këtë lloj ndërtimi është fakti se dhomat e gjumit kanë pasur hamamxhik. Kompleksi kishte oborrin me lulishte, përroskën dhe rruginat të shtruara me kalldrëm. Gjatë Luftës së fundit në Kosovë (1997/1999) kompleksi u dogj në tërësi. Së fundi është bërë restaurimi i tij, por kanë humbur elementet e pasura dekorative të enterierit. 

 Shih edhe 
 Kulla e Haxhi Zekës
 Mulliri i Haxhi Zekës
 Konaku i Jashar Pashes
 Lidhja Shqiptare e Pejës

 Referime 

 Lidhje të jashtme 
 Kulla e Haxhi Zekës (AMC Kosova) 

Kategoria:Muze në Pejë
Kategoria:Monumente kulturore në Pejë
Kategoria:Lidhja e Pejës